section_heading: Vojna karijera
paragraph_text: U travnju 1894. Below je raspoređen na službu u stožer 27. pješačke divizije sa sjedištem u Ulmu. U rujnu 1895. promaknut je u čin bojnika, nakon čega je u studenom 1897. imenovan zapovjednikom bojne u 35. streljačkoj pukovniji u Brandenburgu. Bojnom u navedenoj pukovniji zapovijeda do travnja 1902. kada je raspoređen na službu u stožer 60. pješačke pukovnije uz istodobno promaknuće u čin potpukovnika. U travnju 1905. unaprijeđen je u čin pukovnika, da bi mjesec dana poslije, u svibnju, bio imenovan zapovjednikom 19. pješačke pukovnije. Navedenom pukovnijom zapovijeda do ožujka 1909. kada je promaknut u čin general bojnika, te imenovan zapovjednikom 43. pješačke brigade smještene u Kasselu. U travnju 1912. postaje zapovjednikom 2. pješačke divizije na kojoj dužnosti se nalazi do početka Prvog svjetskog rata. Istodobno s tim imenovanjem promaknut je u čin general poručnika.